Þrettándabrennur og kynjaverur fara á stjá Það líður að Þrettándanum og brennur munu víða loga af því tilefni . Þá er einnig líklegt að hvers kyns kynjaverur og vættir muni láta á sér kræla og mæta til leiks . Grundfirðingar ætla sér að koma saman í Hrafnkelsstaðabotni , laugardaginn 6. janúar , kl. 20:00 , kveikja brennu , syngja dátt og taka á móti þeim verum , sem þar munu mögulega láta sjá sig . Í Ólafsvík er siður á Þrettándanum að börn gangi hús úr húsi og sníkji sælgæti . Þau munu eflaust viðhalda þeirri hefð auk þess sem þau og fullorðnir skella sér á brennu staðarins . Uppákoman hefst með blysför frá Fiskasafninu kl. 17:00 og verður gengið að brennunni við Hvalsá og áætlað að kveikja upp í henni hálftíma síðar . Um kl. 18:00 verður síðan tilkomumikil flugeldasýning , þar sem Grýla og Leppalúði hafa boðað komu sína . Í Borgarbyggð verður brenna og flugeldasýning á Seleyri kl. 18.00 og fyrir flugeldasýninguna mun sönghópur unglinga syngja nokkur jóla - og áramótalög undir stjórn og við undirleik Steinunnar Árnadóttur . Stundvíslega kl. 16:00 , á laugardegninum , verður blysför og brenna á Akranesi og verður þrammað með gleði og söng í farteskinu , að þyrlupallinum á Jaðarsbökkum en þar verður stiginn álfadans . Fyrir göngunni fara kóngur , drottning , álfar , Grýla , Leppalúði , jólasveinar og fleiri vættir . Flugeldum verður skotið á loft kl. 17:00 en að því loknu verða kynnt úrslit í kjöri íþróttamanns Akraness 2006 . Íþróttabandalag Akraness býður bæjarbúum í Íþróttamiðstöðina að Jaðarsbökkum , þiggja veitingar og fylgjast með athöfninni .